**2021./2022.**

**ELEMENTI I NAČINI VREDNOVANJA USVOJENOSTI ODGOJNO-OBRAZOVNIH ISHODA TIJEKOM I NA KRAJU ŠKOLSKE GODINE U 8. RAZREDU OSNOVNE ŠKOLE**

 **Elementi vrednovanja u 8. razredu osnovne škole u predmetu Hrvatski jezik** proizlaze iz ostvarivanja odgojno-obrazovnih ishoda u trima područjima:

**A. Hrvatski jezik i komunikacija,**

 **B. Književnost i stvaralaštvo i**

 **C. Kultura i mediji**.

U svakom području (domeni) predmeta postoje odgojno-obrazovni ishodi čija se usvojenost vrednuje tijekom i na kraju školske godine. Razine usvojenosti ishoda na kraju razreda propisane su kurikulumom nastavnog predmeta Hrvatski jezik. Tijekom školske godine provode se različiti načini praćenja i vrednovanja učeničkih znanja, vještina i kompetencija.

 Tri su načina vrednovanja tijekom učenja: **vrednovanje za učenje, vrednovanje kao učenje i vrednovanje naučeno**ga.

 **Vrednovanje za učenje** služi unapređivanju i planiranju budućega učenja i poučavanja. Temelji se na razmjeni informacija između učitelja i učenika o učenikovom napretku i mogućnosti još boljeg napredovanja. Budući da se u vrednovanju za učenje otkrivaju učenikove potrebe za eventualnim dodatnim pojašnjenjima ili vježbama, ono učeniku pomaže da napreduje u učenju, a učitelju daje usmjerenje kako i u kojim područjima učeniku treba pomoći da svlada odgojno-obrazovne ishode u cijelosti. Neki od oblika vrednovanja za učenje su provjera razumijevanja i učenikova napredovanja ciljanim pitanjima, vođenje individualnih savjetodavnih razgovora s učenicima, opažanja učeničkih aktivnosti i ponašanja tijekom učenja i poučavanja (frontalno, individualno i suradničko).

**Vrednovanje kao učenje** odnosi se na samoprocjenu i vršnjačku procjenu znanja, vještina, truda i zalaganja na satima Hrvatskoga jezika. Učenici će učiti kako da što bolje sami procijene vlastite uratke i uočavaju što i kako mogu bolje učiniti. Takav način vrednovanja provodit će se razgovorima, odgovaranjem na pitanja, ispunjavanjem tablica i opisnika za samoprocjenu. Važno je prilikom vrednovanja kao učenja da učenici imaju jasne kriterije (koje im daje učitelj) po kojima procjenjuju vlastite uratke i uratke ostalih učenika. Što češće učenici procjenjuju vlastite uratke prema zadanim kriterijima, lakše usvajaju znanja i vještine koje su im potrebne za svladavanje zadanih zadataka budući da neprestano osvještavaju koji su elementi potrebni da bi ostvarili pojedine odgojnoobrazovne ishode.

**Vrednovanje naučenoga** provodi se usmenim odgovaranjem gradiva, pisanim provjerama znanja zadatcima otvorenog i zatvorenog tipa i predstavljanjem projekata, praktičnih radova ili izvedbom zadanih govornih ili razgovornih oblika. Prije svakog vrednovanja naučenoga, za svako područje koje se provjerava, učiteljica će učenicima dati jasne kriterije i mjerila vrednovanja kako bi točno znali koje su sastavnice uspješne izvedbe i područja učenja koje se vrednuje.

 **Usmeno odgovaranje** i aktivnosti na satu mogu biti vrednovani na svakom školskom satu bez prethodne najave.

 **Pisane provjere znanja** kojima je obuhvaćena veća nastavna cjelina najavljuju se učenicima barem mjesec dana unaprijed, a zatim će učenici biti podsjećani na njih dva tjedna i tjedan dana prije pisanja ispita, kad će ujedno i ponavljati sadržaje koji će se provjeravati.

 **Kratke provjere znanja** najavljuju se nekoliko dana unaprijed. Mogu biti realizirane na tradicionalan način na unaprijed pripremljenim listićima (testovima) ili u nekom od digitalnih alata koje učenici dobro poznaju (Quizziz, Wizer.me, Testmoz...).

**Kriteriji bodovanja pisanih provjera znanja**:

Ishodi A 8.4., A.8.5. i A 8.6. (OŠ HJ A.8.4. Učenik piše raspravljačke tekstove u skladu s temom i prema planu. OŠ HJ A.8.5. Učenik oblikuje tekst i primjenjuje znanja o rečenicama po sastavu na oglednim i čestim primjerima. OŠ HJ A.8.6. Učenik uspoređuje različite odnose među riječima te objašnjava njihovo značenje u različitim kontekstima.) te B. 8.2. (OŠ HJ B.8.2. Učenik interpretira književni tekst na temelju vlastitoga čitateljskog iskustva i znanja o književnosti.) provjeravat će se i pisanim provjerama znanja. Pisane provjere ocjenjuju se prema broju bodova koje je učenik ostvario.

Pisane provjere boduju se prema postotku od kojega učitelj u pojedinim pisanim provjerama iz opravdanih razloga može odstupiti najviše do 10 %.

* 90 – 100 % točno riješenih zadataka – odličan (5)
* 78 – 89 % točno riješenih zadataka – vrlo dobar (4)
* 60 – 77 % točno riješenih zadataka – dobar (3)
* 50– 59 % točno riješenih zadataka – dovoljan (2)
* 0 – 50 % točno riješenih zadataka – nedovoljan (1)

 **Dvjema školskim zadaćama** provjeravat će se ishod A.8.4. (OŠ HJ A.8.4. Učenik piše raspravljačke tekstove u skladu s temom i prema planu.). Od učenika će se očekivati da napiše dva raspravljačka teksta vidljive trodijelne strukture, sadržajne smislenosti te problemskoga i/ili kritičkoga gledišta.

**Krasnoslov i interpretativno čitanje teksta** vrednuju se prema sljedećim sastavnicama:

(Pripremljene su tablice s elementima koji se vrednuju)

* razgovjetnost
* primjerena brzina i visina glasa
* pravilno izgovaranje i naglašavanje riječi
* prilagođavanje boje glasa ugođaju i poruci pjesme/ teksta
* dočaravanje osnovnog ugođaja pjesme/ teksta
* pravilno ostvarivanje stanke
* osjećajno recitiranje /čitanje – pokušaj prenošenja emocije na slušatelja.

 **Književna djela za cjelovito čitanje (lektira):** Učenik treba obvezno pročitati 8 književnih djela prema popisu (3 djela u 1. polugodištu i 4 u 2. polugodištu + jedna izborna lektira). Popis djela i upute za pisanje učenici dobivaju u rujnu. Izborna lektira je obvezna, a učenici samostalno biraju naslov među ponuđenima ili u dogovoru s učiteljicom.

 Lektira se piše u velikim bilježnicama (za lektiru) s tvrdim koricam, a učenici ponekad unaprijed dobivaju pitanja/ zadatke i upute za vrijeme i poslije čitanja pojedinog djela.

 **Vrednovanje**

Vrednovanje djela za samostalno cjelovito čitanje bit će provođeno u skladu s razinama usvojenosti odgojno-obrazovnih ishoda koji će se radom ostvarivati, a koji će učenicima biti objašnjeni unaprijed. Ocjena proizlazi iz različitih aktivnosti koje će se provoditi na satima posvećenima djelima za samostalno čitanje i uključuje sljedeće elemente vrednovanja:

 - je li učenik pročitao djelo u cijelosti

 - je li točno riješio zadane zadatke na nastavnom listiću (ili: piše li redovito bilješke iz lektire)

 - jesu li učenički odgovori napisani u skladu s gramatičkim i pravopisnim načelima

 - uočava li učenik književnoteorijske pojmove u interpretaciji djela

 - uočava li učenik odnose među likovima i problematiku o kojoj pisac progovara u djelu

 - učenikovu aktivnost na satima interpretacije djela i način iznošenja zapažanja (pojedinačno ili skupno) te sudjelovanje u raspravi, izradi plakata, prezentacija ili ilustracija, reklama za knjigu, kvizovima i pisanim provjerama u nekim od poznatih digitalnih alata, ispunjavanju nastavnih listića...

Učenici unaprijed dobivaju upute o izradi plakata, pezentacija, praktičnog rada i tablicu s rubrikama koje se vrednuju za konačnu ocjenu.

 **NASTAVA NA DALJINU**

 U slučaju da se tijekom nastavne godine dio nastave održi na daljinu, učiteljica će, osim vrednovanja ostvarenosti ishoda, vrednovati i sljedeće sastavnice:

 a) redovitost potpunost i točnost u izvršavanju postavljenih zadataka na nastavi, domaće zadaće i lektire

 b) redovitost sudjelovanja na nastavi (Zoom – pred kamerom ili audio)

 c) marljivost, samostalnost i kreativnost u izvršavanju zadataka.

 **ZAKLJUČNA OCJENA IZ PREDMETA HRVATSKI JEZIK**

Zaključna je ocjena iz nastavnoga predmeta izraz postignute razine učenikovih ostvarenosti odgojno-obrazovnih ishoda u nastavnome predmetu/području i rezultat ukupnoga procesa vrednovanja tijekom nastavne godine, a izvodi se temeljem elemenata vrednovanja te **ne mora proizlaziti iz aritmetičke sredine upisanih ocjena**. Ako je učenik iz određene sastavnice (jezik i komunikacija /književnost i stvaralaštvo/ kultura i mediji) negativno ocijenjen, može biti upućen na pohađanje dopunske nastave/ popravnoga ispita. Kod zaključivanja ocjena na kraju nastavne godine uzimaju se u obzir:

a) ocjene koje je učenik ostvario na temelju brojčanog vrednovanja (sumativno vrednovanje) b) bilješke o radu učenika (formativno vrednovanje).

 Na temelju sveukupnih bilješki o radu učenika učiteljica na kraju nastavne godine donosi konačnu bilješku o radu i kompetencijama učenika koju unosi u e-dnevnik na kraju nastavne godine, sukladno prethodno razrađenim kriterijima, a uzimajući u obzir sljedeće sastavnice (ishode):

 a) izvršavanje postavljenih zadataka na nastavi i domaće zadaće

 b) redovitost sudjelovanja na nastavi

 c) marljivost, samostalnost i kreativnost u izvršavanju zadataka.

 Na temelju sveukupnih ocjena iz svih elemenata na kraju nastavne godine koje je učenik dobio, sukladno prethodno razrađenim kriterijima, učiteljica donosi konačnu ocjenu.

**Konačna zaključna ocjena temelji se u jednakoj mjeri na postignutim razinama učenikovih kompetencija iskazanih formativnim vrednovanjem (bilješkama) i sumativnim vrednovanjem (ocjenama) i ne mora proizlaziti iz aritmetičke sredine upisanih ocjena.**

**Nastavno područje: hrvatski jezik i komunikacija**

Za ocjenu odličan učenik:

* Aktivno sudjeluje u nastavi, brzo i točno zaključuje povezujući nastavne sadržaje
* Brzo i točno primjenjuje naučene jezikoslovne sadržaje
* U pisanim provjerama pokazuje najmanje 90% znanja
* u pravopisnom diktatu ima do 3 pogreške
* Redovito i samostalno piše domaće zadaće
* Često samostalno proširuje znanje koristeći se različitim izvorima informacija

Za ocjenu vrlo dobar učenik:

* Aktivno sudjeluje u nastavi, uglavnom točno zaključuje povezujući nastavne sadržaje
* Naučene jezikoslovne sadržaje primjenjuje uglavnom točno
* U pisanim provjerama pokazuje 78-89% znanja
* U pravopisnom diktatu ima 3-6 pogrešaka
* Redovito i samostalno piše domaće zadaće

Za ocjenu dobar učenik:

* Sudjeluje u nastavnome radu na učiteljev poticaj ili poticaj drugih učenika
* Naučene jezikoslovne sadržaje pamti i reproducira, ali ih neredovito ili teže primjenjuje
* U pisanim provjerama ostvaruje 6o-77% točnih odgovora
* U pravopisnom diktatu ima 6-9 opogrešaka
* Domaće zadaće piše uglavnom redovito

Za ocjenu dovoljan učenik:

* Na učiteljev poticaj sudjeluje u nastavnome radu i zapisuje nastavne sadržaje
* U pisanim provjerama ostvaruje 50-59% točnih odgovora
* U pravopisnom diktatu ima 9-11 pogrešaka
* Uglavnom piše domaće zadaće rješavajući jednostavnije zadatke

Ocjenom nedovoljan učenik je ocijenjen ako:

* Ne sudjeluje u radu, ne prati nastavu i ne zapisuje nastavne sadržaje
* U pisanim provjerama pokazuje manje od 50% znanja
* U pravopisnom diktatu ima više od 11 pogrešaka
* Ne piše domaće zadaće
* Ometa sebe (bavi se vlastitim aktivnostima) i druge

**Nastavno područje: književnost i stvaralaštvo (u pismenoj provjeri vrijedi isti kriteriji kao i u jeziku)**

Za ocjenu odličan učenik:

* Aktivno sudjeluje u nastavi književnosti
* Književno djelo doživljava na najvišoj razini te jasno i precizno oblikuje pouku književnoga djela
* Samostalno tumači književno djelo te točno primjenjuje književne pojmove
* Razlikuje, točno imenuje i oprimjeruje književne vrste i stilska izražajna sredstva

Za ocjenu vrlo dobar učenik:

* Aktivno sudjeluje u nastavi
* Književno djelo doživljava na visokoj razini i uočava pouku književnoga djela
* Samostalno tumači književni tekst, razlikuje, imenuje i uglavnom točno koristi književne pojmove
* Razlikuje književne vrste te uglavnom točno uočava i imenuje stilska izražajna sredstva

Za ocjenu dobar učenik:

* Na učiteljev poticaj sudjeluje u nastavnome satu
* Književno djelo razumije i doživljava na prosječnoj razini
* Djelomično tumači književni tekst, prepoznaje i imenuje književne vrste, ali teže oblikuje pouku književnoga djela
* Definira stilska izražajna sredstva, ali ih teže prepoznaje u književnome tekstu

Za ocjenu dovoljan učenik:

* Pokazuje slabo zanimanje u nastavi te sporije čita književni tekst
* Književno djelo djelomično razumije, a doživljaj je djela na najnižoj razini
* Uz učiteljevu pomoć tumači književni tekst
* Definira književne pojmove i stilska izražajna sredstva, ali ih teško uočava i ne imenuje

Za ocjenu nedovoljan učenik:

* Ne pokazuje zanimanje za nastavu književnosti
* Ne razlikuje književne vrste, na razumije pročitani tekst i ne može izraziti doživljaj djela
* Ne piše zabilješke na satu
* Ne definira književne pojmove

**USMENO IZLAGANJE – ČITANJE, IZLAGANJE PREZENTACIJA, RAZGOVOR O PROČITANOM, INTERPETACIJA KNJIŽEVNOG TEKSTA**

* Izražava se hrvatskim standardnim (književnim) jezikom i ima vrlo bogat rječnik
* Pravilno i jasno izgovara glasove, pravilno naglašava riječi i ostvaruje pravilnu rečeničnu intonaciju
* Rado sudjeluje u govornim vježbama u kojima se ističe kreativnost, jasno izlaže i samostalno obrazlaže vlastito mišljenje
* Ima odlično razvijenu kulturu slušanja i izvrsno komunicira sa slušateljima
* Interpretativno čita tekst na najvišoj razini, ima izvrsno razvijenu sklonost za krasnoslov

Za ocjenu vrlo dobar učenik:

* Izražava se hrvatskim književnim (standardnim) jezikom i ima bogat rječnik
* Pravilno i jasno izgovara glasove, pravilno naglašava riječi i ostvaruje pravilnu rečeničnu intonaciju
* Rado sudjeluje u dramatizacijama i govornim vježbama
* Jasno i točno izlaže, trudi se ostvariti komunikaciju sa slušateljima
* Izražajno čita i krasnoslovi

Za ocjenu dobar učenik:

* Trudi se izražavati hrvatskim standardnim (književnim) jezikom i ima razvijen rječnik
* Uočava odstupanja od književnoga jezika u govoru drugih osoba, ali često sam griješi u govoru
* Pravilno i jasno izgovara glasove, uglavnom pravilno naglašava riječi i uglavnom pravilno ostvaruje rečeničnu intonaciju
* Sudjeluje u dramatizacijama i govornim vježbama
* Vlada tehnikom čitanja, ali ne razvija vlastiti odnos prama pročitanome pa ga je potrebno usmjeravati
* Ponekad pokazuje nestrpljenje u komunikaciji s drugima pa mora razvijati kulturu slušanja

Za ocjenu dovoljan učenik:

* Uz učiteljevu pomoć izražava se hrvatskim standardnim jezikom i ima oskudniji rječnik
* Pravilno i jasno izgovara glasove, ali sporo čita
* Teže izražava misli i oblikuje rečenice
* Na učiteljev poticaj sudjeluje u dramatizacijama i govornim vježbama
* Poštuje pravila komunikacije
* Razumije samo jednostavnije sadržaje, a tijekom izlaganja se često oslanja na učiteljevu pomoć

Za ocjenu nedovoljan učenik:

* Ne trudi se izražavati hrvatskim književnim jezikom i ne prihvaća učiteljevu pomoć
* Odbija sudjelovati u dramatizacijama i govornim vježbama
* Nema razvijenu kulturu slušanja i ne poštuje pravila komunikacije
* Ne vlada u potpunosti tehnikom čitanja i ne želi recitirati

**PISANO JEZIČNO IZRAŽAVANJE**

Za ocjenu odličan učenik:

* Ima iznimno bogat rječnik i vrlo je kreativan u literarnome i novinarskome izričaju
* Izvrsno piše sve oblike pisanog izražavanja poštujući kompoziciju zadanoga oblika
* U potpunosti je usvojio pravopisna i gramatička pravila te ih dosljedno i točno primjenjuje

Za ocjenu vrlo dobar učenik:

* Ima bogat rječnik i kreativan je u novinarskom i literarnom izričaju
* Vrlo uspješno piše sve oblike pisanoga izražavanja poštujući kompoziciju zadanoga oblika
* Usvojio je pravopisna i gramatička pravila i uglavnom ih točno primjenjuje

Za ocjenu dobar učenik:

* Ima razvijen rječnik i trudi se ostvariti literarni i novinarski izričaj
* Uspješno piše sve oblike pisanog izražavanja s manjim pogreškama u kompoziciji zadanoga oblika
* Pravopisna i gramatička pravila djelomično je usvojio te ih nedosljedno primjenjuje

Za ocjenu dovoljan učenik:

* Ima slabije razvijen rječnik i trudi se ostvariti literarni i novinarski izričaj
* Uz učiteljevu pomoć piše najjednostavnije oblike pisanoga izražavanja
* Pravopisna i gramatička pravila nedosljedno primjenjuje te uvijek piše ispravak svakoga pisanoga oblika

Za ocjenu nedovoljan učenik:

* Ne pokazuje zanimanje za pisano izražavanje
* Odbija suradnju i ne trudi se napisati zadani oblik ni uz učiteljevu pomoć.

**Nastavno područje: kultura i mediji**

Za ocjenu odličan učenik:

* Ima iznimno razvijeno zanimanje za medije
* Rado sudjeluje u pripremi i realizaciji nastavnoga sata
* Prati, preispituje i kritički se odnosi prema sadržajima medijske kulture
* Prepoznaje i točno imenuje filmske rodove, vrste i filmska izražajna sredstva
* Naučeno primjenjuje u svim situacijama

Za ocjenu vrlo dobar učenik:

* Ima razvijeno zanimanje za medije
* Sudjeluje u pripremi i realizaciji nastavnog sata
* Prati, preispituje i promišlja o sadržajima medijske kulture
* Prepoznaje i imenuje filmske rodove, filmske vrste i filmska izražajna sredstva
* Naučeno uglavnom primjenjuje u svim situacijama

Za ocjenu dobar učenik:

* Ima djelomično razvijeno zanimanje za medije
* Sudjeluje u pripremi i realizaciji nastavnog sata
* Prati nastavu medijske kulture i uz učiteljevu pomoć sudjeluje u radu
* Definira ključne pojmove, navodi poznate primjere
* Prepoznaje filmske rodove i filmske vrste, a filmska izražajna sredstva djelimično prepoznaje

Za ocjenu dovoljan učenik:

* Pokazuje slabo zanimanje za nastavu medijske kulture
* Na poticaj učitelja sudjeluje u radu
* Definira ključne pojmove filmske kulture, ali ne može navesti primjere
* Razlikuje filmske rodove i prepoznaje neke filmske vrste

Za ocjenu nedovoljan učenik:

* Ne pokazuje zanimanje na nastavne sadržaje medijske kulture
* Odbija suradnju, ne sudjeluje u radu ni na učiteljev poticaj

**Nastavno područje: lektira / književnost i stvaralaštvo**

Za ocjenu odličan učenik:

* Knjigu čita na vrijeme poštujući zadani rok, a na satu lektire koristi se dnevnikom čitanja
* U potpunosti ovladava sadržajem knjige, a doživljavaj je književnoga djela na vrlo visokoj razini
* Ima uredno i kvalitetno napisan dnevnik čitanja u kojemu kritički promišlja o pročitanome djelu
* Na satu je aktivan i pokazuje vrlo visoku razinu kreativnosti pri analizi književnoga djela
* Zainteresiran je za svaki oblik rada i način obrade lektire
* U interpretaciji se točno koristi književnim pojmovima
* Otkriva prenesena značenja
* Može vrlo jasno i precizno odrediti pouku književnoga djela
* Poruku, ideju, sadržaj ili književni lik dovodi u suodnos sa stvarnim životom ili drugim književnim djelima zauzimajući mišljenje koje čvrsto i argumentirano brani
* Kulturno se ponaša prema drugim učenicima poštujući njihova razmišljanja
* Ima visoko razvijenu kulturu govorenja i slušanja

Za ocjenu vrlo dobar učenik:

* Knjigu čita na vrijeme poštujući zadani rok, a na satu lektire nosi dnevnik čitanja
* Ovladava sadržajem knjige, a doživljaj je književnoga djela na visokoj razini
* Ima uredan dnevnik čitanja u kojemu kritički promišlja o pročitanome
* Na satu je aktivan
* Zainteresiran je za svaki oblik rada i način obrade lektire
* U interpretaciji se uglavnom točno koristi književnim pojmovima
* Može odrediti poruku ili ideju književnoga djela
* Promišlja o književno djelu, uspoređuje ga s prije čitanim djelima, osobama ili događajima iz stvarnog života te argumentirano iznosi svoje mišljenje
* Na satu lektire kulturno se ponaša prema ostalim učenicima poštujući njihova razmišljanja
* ima razvijenu kulturu govorenja i slušanja

Za ocjenu dobar učenik:

* trudi se knjigu pročitati do zadanog roka
* većim dijelom ovladava sadržajem, a doživljaj je književnoga djela na prosječnoj razini
* trudi se sudjelovati u aktivnostima i interpretaciji koliko mu dopušta poznavanje sadržaja književnoga djela
* vodi osnovne bilješke o pročitanome književnome djelu
* piše bilješke tijekom i nakon čitanja (određuje temu, mjesto i vrijeme radnje, likove, piše analizu lika)
* zauzima mišljenje prema pročitanom djelu i pokušava ga obrazložiti
* pokazuje manje teškoće u komunikaciji s drugim učenicima
* kultura slušanja i govorenja je na prosječnoj razini

Za ocjenu dovoljan učenik:

* ne poštuje zadani rok za čitanje knjige, na sat lektire zaboravlja donijeti bilješke i to čini na nekom od idućih sati
* nesiguran je u sadržaj književnoga djela, a doživljaj je djela na niskoj razini
* pokazuje minimalno zanimanje za aktivnost i interpretaciju književnoga djela
* nastoji voditi osnovne bilješke o pročitanome djelu
* piše bilješke nakon čitanja (temu, mjesto i vrijeme radnje, likove, kratak sadržaj djela)
* nespretno obrazlaže dojam o pročitanome djelu
* pokazuje teškoće u komunikaciji s drugim učenicima
* kultura slušanja i govorenja je na niskoj razini

Za ocjenu nedovoljan učenik:

* ne pokazuje zanimanje za čitanje
* ne vlada sadržajem književnoga djela
* ne pokazuje zanimanje za aktivnosti i interpretaciju književnog djela
* ne vodi dnevnik čitanja i ne piše zabilješke o zadanome književnome djelu
* ne može izreći dojam o pročitanome književnome djelu
* ometa druge učenike na satu lektire
* kultura slušanja i govorenja je na nedovoljnoj razini